Woo händ Si gschaffet bi de polizei? Mängi und mänge hät mer nöd gglaubt, das i nie bi de polizei oder uf eme ggricht gschaffet ha. «Wohèèr  wetted Si daas susch wüsse? S isch ja ggnau so blööd, wie Si s schriibed!» Ich ha s für es komplimänt ggnaa. Gschaffet han i aber in ere groosse firma. Und d polizei isch hüt im grund ggnaa nüüt anders als en groosse dienschtläischtigsbetrììb. Und das kän i: d schtruktuure, d ggrücht, di chliinen und di groosse gschichte, d riwalitèète, d intriige - wil das überaal öppe gliich isch. Di schpezielen äinzelhäite cha jeden i büecher oder i ziitige läse, wän er d augen offe hät. Oder ebe miterläbe.    Ganz uf de siite gglaa han i s näbetenand vo Schtadt- und Kantoonspolizei. Si sind ja im gliiche huus a de Züüghuusschtraass. Und über em iigang sind zwäi Züriwappen iighaue: s schtedtisch und s kantonaal. Ich tuene soo, wie wänn s dè gägesatz gaar nöd gèèb. D gschichte wèèred z kompliziert woorde, wän i daas au na drininepout hett. Mängmaal gaat der Ääschme sogaar i s befründet ussland, uf Hùùrden ufen oder uf Baaden abe.